ນຳການພົວພັນ ຫວຽດນາມ - ສ.ເກົາຫຼີ ພັດທະນາຮອບດ້ານ
17 ມີນາ 2015 - 18:45:03
ວັນທີ 17/3, ທ່ານປະທານສະພາແຫ່ງຊາດ ສ.ເກົາຫຼີ Chung Ui-wha ໄດ້ນຳໜ້າຄະນະຜູ້ແທນຂັ້ນສູງ ສະພາແຫ່ງຊາດ ສ.ເກົາຫຼີ ມາຢ້ຽມຢາມຫວຽດນາມຢ່າງເປັນທາງການແຕ່ວັນທີ 17 ຫາວັນທີ 21/3 ຕາມຄຳເຊີນຂອງ ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ . ການຢ້ຽມຢາມຄັ້ງນີ້ໄດ້ເປັນການປະກອບສ່ວນນຳການພົວພັນຮ່ວມມືລະຫວ່າງຫວຽດນາມ - ສ.ເກົາຫຼີກ້າວເຂົ້າສູ່ໄລຍະພັດທະນາໃໝ່ດ້ວຍບັນດາກຳລັງຊຸກຍູ້ ແລະ ແງ່ຫວັງທີ່ດີງາມ.
ວັນທີ 22/12/1992, ຫວຽດນາມ ແລະ ສ.ເກົາຫຼີ ໄດ້ອອກຖະແຫຼງການຮ່ວມກ່ຽວກັບການພົວພັນທາງການທູດ. ເກືອບ 20 ປີພາຍຫຼັງທີ່ 2 ປະເທດໄດ້ຍົກການພົວພັນຂຶ້ນເປັນຄູ່ຮ່ວມມືຮອບດ້ານໃນສະຕະວັດທີ 21 ໃນເດືອນ 8/2001 ແລະ ສືບຕໍ່ຍົກການພົວພັນຂຶ້ນເປັນຄູ່ຮ່ວມມືຍຸດທະສາດໃນເດືອນ 10 ປີ 2009, ອັນໄດ້ສ້າງພື້ນຖານການເມືອງທີ່ສຳຄັນເພື່ອນຳການພົວພັນມິດຕະພາບ ແລະ ການຮ່ວມມືລະຫວ່າງ ຫວຽດນາມ ແລະ ສ.ເກົາຫຼີພັດທະນາໃນລະດັບສູງແຫ່ງຍຸດທະສາດໃໝ່ໃນທຸກໆຂົງເຂດ.
ການພົວພັນຮ່ວມມືດ້ານການເມືອງຢ່າງແໜ້ນແຟ້ນ
ແຕ່ປີ 1992 ມາຮອດປະຈຸບັນ, ຫວຽດນາມ - ສ.ເກົາຫຼີໄດ້ແລກປ່ຽນຄະນະຜູ້ແທນຂັ້ນສູງສຸດຂອງພັກ, ລັດ, ລັດຖະບານ ແລະ ສະພາແຫ່ງຊາດ. ການນຳຂັ້ນສູງຂອງ 2 ປະເທດກໍໄດ້ດຳເນີນການພົບປະ 2 ຝ່າຍຢູ່ນອກເວທີ່ປາໄສສາກົນ. ການພົວພັນແລກປ່ຽນ ແລະ ການຮ່ວມມືລະຫວ່າງບັນດາກະຊວງ, ຂະແໜງການ, ທ້ອງຖິ່ນຕ່າງໆຂອງ 2 ປະເທດກໍນັບມື້ນັບໄດ້ຮັບການເປີດກ້ວາງ. ຫຼາຍແຂວງ, ນະຄອນ, ເມືອງຕ່າງໆຂອງ 2 ປະເທດໄດ້ສ້າງຕັ້ງການພົວພັນຮ່ວມມື, ໃນນັ້ນ, ມີນະຄອນຫຼວງຮ່າໂນ້ຍ, ນະຄອນໂຮ່ຈິມິນ, ນະຄອນຫາຍຟ່ອງ, ນະຄອນດານັ້ງຂອງຫວຽດນາມ ແລະ ນະຄອນຫຼວງເຊີອຸນ, ນະຄອນບູຊານ, ນະຄອນອິນເຈີນ… 2 ຝ່າຍຍັງສ້າງຕັ້ງ ແລະ ຮັກສາບັນດາກົນໄກສົນທະນາຢ່າງມີປະສິດທິຜົນຄື ກົນໄກສົນທະນາຍຸດທະສາດຂັ້ນລັດຖະມົນຕີຊ່ວຍວ່າການກະຊວງການຕ່າງປະເທດກ່ຽວກັບການທູດ, ການປ້ອງກັນຊາດ, ປ້ອງກັນຄວາມສະຫງົບ, ສົນທະນານະໂຍບາຍປ້ອງກັນຊາດ ຂັ້ນລັດຖະມົນຕີຊ່ວຍວ່າການ, ຄະນະກຳມາທິການປະສົມຂັ້ນລັດຖະມົນຕີກ່ຽວກັບການຮ່ວມມືໃນຂົງເຂດໄຟຟ້ານິວເຄຼຍ, ພະລັງງານ ແລະ ອຸດສາຫະກຳ, ຄະນະກຳມາທິການລະຫວ່າງລັດຖະບານກ່ຽວກັບການຮ່ວມມືດ້ານເສດຖະກິດ ແລະ ວິທະຍາສາດເຕັກນິກ…
ໃນໄລຍະທີ່ຜ່ານມາ, ການພົວພັນຮ່ວມມືລະຫວ່າງສະພາແຫ່ງຊາດຫວຽດນາມ - ສ.ເກົາຫຼີ ໄດ້ພັດທະນາຢ່າງດີງາມ, ອັນໄດ້ປະກອບສ່ວນສຳຄັນ ຊຸກຍູ້ການພົວພັນລະຫວ່າງ 2 ປະເທດ. ສະພາແຫ່ງຊາດຂອງ 2 ປະເທດຍາມໃດກໍຮ່ວມມືຢ່າງແໜ້ນແຟ້ນ ແລະ ສະໜັບສະໜູນຊຶ່ງກັນ ແລະ ກັນຢູ່ທີ່ບັນດາເວທີ່ປາໄສພາກພື້ນ ແລະ ສາກົນຄື : IPU, AIPO, APPF… ໃນການຢ້ຽມຢາມ ສ.ເກົາຫຼີຢ່າງເປັນທາງການໃນເດືອນ 7/2013, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ໄດ້ເຄີຍຢືນຢັນວ່າ ສະພາແຫ່ງຊາດຫວຽດນາມພ້ອມແລ້ວໃຫ້ການຮ່ວມມືກັບ ສະພາແຫ່ງຊາດສ.ເກົາຫຼີໃນການຕິດຕາມກວດກາການປະຕິບັດບັນດາສັນຍາ, ຂໍ້ຕົກລົງກັນລະຫວ່າງລັດຖະບານ 2 ປະເທດ ເພື່ອໃຫ້ບັນດາສັນຍາ, ຂໍ້ຕົກລົງນີ້ນຳມາເຊິ່ງໝາກຜົນທີ່ແທດຈິງ ແລະ ມີປະສິດທິຜົນໃຫ້ທັງ 2 ຝ່າຍ. ເນື່ອງໃນໂອກາດນີ້, ການນຳສະພາແຫ່ງຊາດຂອງ 2 ປະເທດໄດ້ເຊັນຂໍ້ຕົກລົງຮ່ວມມືລະຫວ່າງສະພາແຫ່ງຊາດຫວຽດນາມ-ສເກົາຫຼີ ເພື່ອແລກປ່ຽນບົນຮຽນດ້ານນິຕິບັນຍັດ, ການຕິດຕາມກວດກາ ແລະ ບັນດາບັນຫາທີ່ກ່ຽວຂ້ອງເຖິງການເຄື່ອນໄຫວຂອງສະພາແຫ່ງຊາດ.
ເມື່ອຕີລາຄາກ່ຽວກັບການພົວພັນຮ່ວມມືຫວຽດນາມ - ສ.ເກົາຫຼີ, ທ່ານດັ້ງມິນຄອຍ, ລັດຖະມົນຕີຊ່ວຍວ່າການກະຊວງການຕ່າງປະເທດຫວຽດນາມໃຫ້ຮູ້ວ່າ :
“ 2 ຝ່າຍຕ່າງກໍເປັນເອກະສັນຢ່າງສູງຍູ້ແຮງການພົວພັນຮ່ວມມືທີ່ແທດຈິງ ແລະ ບົນພື້ນຖານຄວາມໄວ້ເນື້ອເຊື່ອໃຈລະຫວ່າງຫວຽດນາມ ແລະ ສ.ເກົາຫຼີ, ນັບທັງທາງດ້ານການເມືອງ, ການປ້ອງກັນຊາດ, ປ້ອງກັນຄວາມສະຫງົບ”
ຄູ່ຮ່ວມມືເສດຖະກິດໃຫຍ່
ພ້ອມກັບການພົວພັນດ້ານການເມືອງ, ການພົວພັນຮ່ວມມືດ້ານເສດຖະກິດລະຫວ່າງ 2 ປະເທດກໍໄດ້ພັດທະນາຢ່າງແຂງແຮງ, ໂດຍສະເພາະແມ່ນໃນບັນດາຂົງເຂດການຄ້າ, ການລົງທຶນ, ການຊ່ວຍເຫຼືອພັດທະນາ, ການທ່ອງທ່ຽວ, ແຮງງານ. ສ.ເກົາຫຼີ ໄດ້ບືນຕົວຂຶ້ນກາຍເປັນໜຶ່ງໃນບັນດາຄູ່ຮ່ວມມືເສດຖະກິດທີ່ສຳຄັນອັນດັບໜຶ່ງຂອງຫວຽດນາມ. ສ່ວນຫວຽດນາມກໍໄດ້ກາຍເປັນຄູ່ຮ່ວມມືທີ່ສຳຄັນຂອງ ສ.ເກົາຫຼີ.
ໄລ່ຮອດເດືອນ 11/2014, ສ.ເກົາຫຼີ ແມ່ນນັກລົງທຶນໃຫຍ່ກ່ວາໝູ່ຂອງຫວຽດນາມດ້ວຍຈຳນວນກວ່າ 4 ພັນໂຄງການທີ່ມີຜົນສັກສິດ ແລະ ຍອດທຶນຈົດທະບຽນກວ່າ 36 ຕື້ USD . ບັນດາວິສາຫະກິດ ສ.ເກົາພວມລົງທຶນເຂົ້າໃນ 18 ໃນຈຳນວນທັງໝົດ 21 ຂະແໜງເສດຖະກິດຂອງຫວຽດນາມ. ເປັນໜ້າສົນໃຈ ແມ່ນໃນການຢ້ຽມຢາມ ແລະ ເຮັດວຽກຢູ່ ສ.ເກົາຫຼີ ເມື່ອປີ 2014 ຂອງທ່ານນາຍົກລັດຖະມົນຕີຫວຽດນາມ ຫງວຽນເຕີ້ນຢຸງ ນັ້ນ, 2 ຝ່າຍໄດ້ເຊັນກັນກ່ຽວກັບການສິ້ນສຸດການເຈລະຈາສັນຍາການຄ້າເສລີຫວຽດນາມ - ສ.ເກົາຫຼີ. ທ່ານ ວູ້ຮີວຮ່ວາງ ລັດຖະມົນຕີວ່າການກະຊວງອຸດສາຫະກຳ-ການຄ້າຫວຽດນາມຢືນຢັນວ່າ : (ເທບ) “ ສຳລັບບັນດາຂົງເຂດທີ່ຫວຽດນາມພວມມີທ່າໄດ້ປຽບ ແລະ ຜົນປະໂຫຍດພື້ນຖານເຊັ່ນ: ຕ່ຳແຜ່ນຕັດຫຍິບ, ເກີບໜັງ, ສິນໃນນ້ຳ….ສ.ເກົາຫຼີກໍໄດ້ເປີດປະຕູ, ອຳນວຍຄວາມສະດວກ. ນອກຈາກນັ້ນ, ໃນໄລຍະທີ່ຈະມາເຖິງ, ບັນດາຂົງເຂດອຸດສາຫະກຳສຳຮອງ, ຂົງເຂດອຸດສາຫະກຳເຕັກໂນໂລຢີສູງຄື ເອເລັກໂຕນິກ, ພະລັງງານນັ້ນ, ພວກເຮົາອາດຈະດຶງດູດບັນດາວິສາຫະກິດ ສ.ເກົາຫຼີເຂົ້າມາລົງທຶນຢູ່ຫວຽດນາມ ”
ແງ່ຫວັງການຮ່ວມມື
ໃນການມາຢ້ຽມຢາມຫວຽດນາມຢ່າງເປັນທາງການຄັ້ງນີ້, ທ່ານປະທານສະພາແຫ່ງຊາດ ສ.ເກົາຫຼີ Chung Ui-wha ມີການເຈລະຈາກັບ ທ່ານປະທານສະພາແຫ່ງຊາດຫວຽດນາມ ຫງວຽນຊິຮຸ່ງ, ເຂົ້າຢ້ຽມຄຳນັບທ່ານເລຂາທິການໃຫຍ່ພັກກອມູນິດຫວຽດນາມ ຫງວຽນຟູ້ຈ້ອງ, ປະທານປະເທດເຈືອງເຕີ້ນຊາງ, ເພື່ອພ້ອມກັນຢືນຢັນທິດທາງການຮ່ວມມືໃນໄລຍະທີ່ຈະມາເຖິງ. ການມາຢ້ຽມຢາມຫວຽດນາມຢ່າງເປັນທາງການຂອງທ່ານປະທານສະພາແຫ່ງຊາດ ສ.ເກົາຫຼີ Chung Ui-wha ຄັ້ງນີ້, ອີກເທຶ່ອໜຶ່ງກໍເປັນການຢັ້ງຢືນຄວາມຕັດສິນໃຈ ແລະ ຄວາມມານະພະຍາຍາມລວມຂອງການນຳ ແລະ ປະຊາຊົນ 2 ປະເທດໃນການຕັດສິນໃຈປັບປຸງນ້ຳໃຈມິດຕະພາບລະຫວ່າງ 2 ປະເທດ, ຫັນບັນດາທິດທາງ, ແຜນນະໂຍບາຍຮ່ວມມື ຫວຽດນາມ - ສ.ເກົາຫຼີໃຫ້ປະກົດຜົນເປັນຈິງ.